【明報專訊】立法會「北部都會區發展事宜小組委員會」噚日到深圳鹽田區考察，到訪多個旅遊景點，包括中英街、大小梅沙、鹽港夜市等。選委界謝偉俊就話樂見深圳發展多個旅遊新亮點，但同時擔憂香港旅遊乏善足陳。
多名北都小組委員會成員噚日北上深圳考察。一行人除咗去到多個當地傳統旅遊點，亦參觀咗近年開發嘅新景點，例如位處深圳梧桐山嘅「森林客廳」，裏面設有咖啡廳等，360度落地大玻璃睇晒背山面海靚景，一眾議員都好興奮咁坐喺玻璃窗前打卡。其中謝偉俊喺facebook上載與選委界何君堯嘅合照。睇番2019年反修例運動期間，何君堯曾喺七一衝擊立法會事件後指罵民主派議員，又形容佢哋係「契弟」，謝偉俊睇唔過眼，喺傳媒面前同何君堯口角，何更用英文喝罵「你可以走開，離開香港」，未知事隔多年後，佢哋係咪已經冰釋前嫌呢？
試乘觀光無人機 研發商有意來港發展
考察團亦喺大梅沙試乘「觀光無人機」，民建聯葛珮帆話飛行過程穩定，噪音唔大，不過由於風勢較大，所以只可以體驗垂直升降，佢又引述研發商話有興趣來港發展。